|  |
| --- |
| Deireadh le ré *Feasta* |
|  |
| Leibhéal B2 |



# A: MACHNAMH

**Réamhchleachtadh 1**

Beidh tú ag féachaint ar mhír ar ball faoi dheireadh le ré na hirise *Feasta*. Pléigh na ceisteanna seo leis an duine in aice leat.

1. An léann tú aon iris i nGaeilge nó i mBéarla nó i dteanga ar bith eile?
2. An gceannaíonn daoine irisí i siopaí fós nó an irisí digiteacha amháin a léann gach duine, dar leat?
3. Cé acu is fearr leat féin – iris dhigiteach nó iris chlóite? Cén fáth?

**Réamhchleachtadh 2**

Bí ag obair leis an duine in aice leat arís. Cad atá ar eolas agaibh faoin iris *Feasta*. Bainigí úsáid as na híomhánna ón mír físe chun cabhrú libh. Féach:

A close up of a label

Description automatically generatedA close up of a blue and white book

Description automatically generatedA close-up of a magazine

Description automatically generated

# B: FOCLÓIR

1. Beidh na focail thíos le cloisteáil sa mhír ar ball. An féidir leat na leaganacha Gaeilge a aimsiú anois sula bhféachfaidh tú ar an mír? Bain úsáid as [www.focloir.ie](http://www.focloir.ie/) chun cuidiú leat, más gá.

*continuous decrease: \_\_\_\_\_\_\_\_\_\_\_\_\_\_\_\_\_\_\_\_\_*

*edition: \_\_\_\_\_\_\_\_\_\_\_\_\_\_\_\_\_\_\_\_\_*

*we will see: \_\_\_\_\_\_\_\_\_\_\_\_\_\_\_\_\_\_\_\_\_*

*loyal: \_\_\_\_\_\_\_\_\_\_\_\_\_\_\_\_\_\_\_\_\_*

*little bits, snippets: \_\_\_\_\_\_\_\_\_\_\_\_\_\_\_\_\_\_\_\_\_*

*sector: \_\_\_\_\_\_\_\_\_\_\_\_\_\_\_\_\_\_\_\_\_*

*reorganisation: \_\_\_\_\_\_\_\_\_\_\_\_\_\_\_\_\_\_\_\_\_*

*funding: \_\_\_\_\_\_\_\_\_\_\_\_\_\_\_\_\_\_\_\_\_*

*fund: \_\_\_\_\_\_\_\_\_\_\_\_\_\_\_\_\_\_\_\_\_*

*in context: \_\_\_\_\_\_\_\_\_\_\_\_\_\_\_\_\_\_\_\_\_*

1. Féach ar an mír den chéad uair. An raibh na focail chéanna agat féin?
2. Cad is brí leis an bhfocal ‘feasta’?
3. Cad is brí leis an bhfocal ‘idir’ sa fhrása ‘idir óg agus aosta’?
4. Má chiallaíonn an focal ‘riar’ *administer* agus an focal ‘síntiús’ *subscription*, cad is brí leis na focail ‘riarthóir’ agus ‘síntiúsóir’?

# C: TUISCINT

Bí ag obair leis an duine in aice leat. Féachaigí ar an mír arís agus freagraígí na ceisteanna thíos le chéile:

1. Cad is cúis le deireadh ré na hirise *Feasta*?
2. Cathain a foilsíodh an chéad eagrán den iris agus cé a d’fhoilsigh é?
3. Cén fáth ar luadh na figiúirí seo?

350 / 2014 / €10,000

1. Cad a bhí le rá ag na daoine seo:

Síle Ní Mhurchú / Julian de Spáinn / riarthóir *Feasta*?

1. Cén t-eolas a tugadh ag deireadh na míre faoi irisí na Gaeilge?

**A close-up of a book

Description automatically generated**

# D: FEASACHT TEANGA

## 1: Cruinneas gramadaí (foilsigh)

## Bhí go leor samplaí den bhriathar ‘foilsigh’ sa mhír, chomh maith le focail eile a raibh an briathar ‘foilsigh’ mar fhréamh iontu.

## Líon na bearnaí sna línte seo ón script leis na focail chuí ón mbosca.

## Síorlaghdú ar an tacaíocht stáit don iris an chúis a thug riarthóirí na hirise Gaolainne *Feasta* nach \_\_\_\_\_\_\_\_\_\_ arís í.

* Seachtó cúig bliain ó shin a \_\_\_\_\_\_\_\_\_\_ an chéad eagrán den iris de chuid Chonradh na Gaeilge.
* Tá deireadh le ré eile i stair \_\_\_\_\_\_\_\_\_\_ na Gaeilge.
* Eagrán na Bealtaine seo caite an ceann deireanach a chífidh muid den iris mhíosúil *Feasta* a \_\_\_\_\_\_\_\_\_\_ Conradh na Gaeilge den chéad uair in 1948.
* Bheadh earnáil na \_\_\_\_\_\_\_\_\_\_ i bhfad níos sláintiúla, dar liomsa, dá bhféadfaí leanúint ar aghaidh le *Feasta*.

|  |  |  |  |  |
| --- | --- | --- | --- | --- |
| fhoilsitheoireacht | foilsitheoireachta | bhfoilseofar | foilsíodh | d’fhoilsigh |

## 2: Cruinneas gramadaí (an briathar saor san aimsir chaite)

1. Bí ag obair leis an duine in aice leat. Cad é an difear idir na briathra sna habairtí seo:

‘**D’fhoilsigh** Conradh na Gaeilge an chéad eagrán in 1948.’ / ‘In 1948 **a foilsíodh** an chéad eagrán.’

1. Roghnaígí an deireadh cuí ón mbosca le cur leis na briathra ar dheis. Cad is brí leis na habairtí ar dheis anois?

|  |  |  |  |
| --- | --- | --- | --- |
| -adh / -eadh | -aíodh / -íodh | -áladh | -ánadh |

Chuir sé an litir sa phost. *vs*. Cuir\_\_\_\_\_ an litir sa phost.

Dhún siad na doirse. *vs.* Dún\_\_\_\_\_ na doirse.

D’ordaigh sibh an leabhar. *vs.* Ord\_\_\_\_\_ an leabhar.

Shábháil siad an fear. *vs.* Sábh\_\_\_\_\_ an fear.

Thaispeáin sé an scannán. *vs.* Taispe\_\_\_\_\_ an scannán.

*Na briathra mírialta. Bí cúramach! Ní leanann siad na rialacha céanna agus bíonn deirí éagsúla acu:*

Rinne mé an obair. *vs.* Rinn\_\_\_\_\_ an obair.

Fuair sí an nóta. *vs.* Fuar\_\_\_\_\_ an nóta.

Chonaic mé an botún. *vs.* Chon\_\_\_\_\_ an botún.

Tháinig mé ar an mála. *vs.* Tháng\_\_\_\_\_ ar an mála.

1. Cumaigí sé abairt anois ag úsáid na mbriathra: ‘aistrigh’, ‘tóg’ agus ‘bris’, is é sin dhá abairt san aimsir chaite do gach briathar – ceann amháin ag baint úsáid as an saorbhriathar agus ceann eile nach bhfuil an saorbhriathar i gceist ann. Ar nós na samplaí thuas.

# E: CUMARSÁID

**1: Caint**

Is léir go bhfuil géarghá le hiris nua Ghaeilge. Bí ag obair leis na daoine eile sa ghrúpa. Samhlaígí go bhfuil Foras na Gaeilge ag cur airgead mór ar fáil chun iris nua a chruthú. Beidh oraibh togra (*proposal*) a chur le chéile i scríbhinn ar ball, ach ar dtús bígí ag cur agus ag cúiteamh faoin iris a chruthóidh sibh. Pléigí na ceisteanna seo chun cabhrú libh.

1. Cén cineál irise a bheidh ann?
2. Cén t-ainm a bheidh uirthi?
3. Cé air a mbeidh an iris dírithe?
4. Cén cineál ábhair a bheidh ann?

(*filíocht, gearrscéalta, ailt faoi chúrsaí reatha nó spóirt, gné-ailt (features), ailt tuairimíochta, fóta-iriseoireacht…)*

1. An iris chlóite nó dhigiteach a bheidh i gceist?

**2: Scríobh**

Scríobhaigí amach bhur dtogra anois. Bíodh freagraí na gceisteanna faoi Caint thuas clúdaithe sa togra agaibh. Ní gá dul thar 10 líne.

**A close up of a book

Description automatically generated**

**A magazine with a graphic design on it

Description automatically generated**

# AN SCRIPT

**Eibhlín Ní Choistealbha**

Síorlaghdú ar an dtacaíocht[[1]](#footnote-2) stáit don iris an chúis a thug riarthóirí na hirise Gaolainne[[2]](#footnote-3) *Feast,* nach bhfoilseofar arís í. Seachtó cúig bliain ó shin a foilsíodh an chéad eagrán den iris de chuid Chonradh na Gaeilge.

**Ailbhe Ó Monacháin**

Tá deireadh le ré eile i stair fhoilsitheoireacht na Gaeilge. Eagrán na Bealtaine seo caite an ceann deireanach a chífidh muid den iris mhíosúil *Feasta*, a d’fhoilsigh Conradh na Gaeilge den chéad uair in 1948. I litir chuig an 350 síntiúsóir a d’fhán dílis don iris, thug an riarthóir Donnchadh Ó hAodha le fios gur ‘síorlaghdú ar an dtacaíocht stáit don iris’ is cúis le deireadh a chur lena foilsiú. Ní raibh lucht na hirise ag iarraidh tuilleadh a rá go poiblí faoi inniu ach tá díomá ar léitheoirí fán[[3]](#footnote-4) chinneadh.

**Síle Ní Mhurchú, Léachtóir le Gaeilge & Colúnaí le *Feasta***

Léim an iris *Feasta* na haon[[4]](#footnote-5) mhí agus scríobhaim blúiríní anois is arís don eagarthóir atá anois ann, Cormac Ó hAodha, agus do Phádraig Mac Fhearghusa roimhe sin. Agus thugadh *Feasta* ana-thacaíocht[[5]](#footnote-6) i gcónaí do scríbhneoirí, idir óg agus aosta, agus is trua nach mbeidh an tacaíocht sin ar fáil níos mó. Tá *Comhar* againn fós gan dabht ach, dar liomsa, ní leor iris amháin. Bheadh earnáil na foilsitheoireachta i bhfad níos sláintiúla, dar liomsa, dá bhféadfaí leanúint ar aghaidh le *Feasta*.

**Ailbhe Ó Monacháin**

In 2014 a tháinig deireadh leis an mhaoiniú ó Fhoras na Gaeilge, mar chuid d’atheagar a rinneadh ar mhaoiniú d’fhoilseacháin Ghaeilge. Ó shin, fuair *Feasta* maoiniú éigin ón Chomhairle Ealaíon, ach dúradh leis na síntiúsóirí nach bhféadfaí forbairt a dhéanamh ar an mhaoiniú sin. Ó 2014 bhí Conradh na Gaeilge ag cur €10,000 sa bhliain ar fáil don iris as a gciste féin ón Fhoras.

**Julian de Spáinn, Ard-Rúnaí Chonradh na Gaeilge**

Ní hé go raibh iontas orainn. Ó cuireadh deireadh leis an mbunmhaoiniú a bhí ag *Feasta* in 2014, is dócha go raibh sin ann, nach mbeadh ag éirí leis an nuachtán amach anseo. Ní raibh aon airgead forbartha ag an nuachtán. Ní raibh aon airgead acu dul isteach sa ré dhigiteach agus araile. Agus is mór an t-easnamh a bheas[[6]](#footnote-7) ann anois do phobal na Gaeilge agus na Gaeltachta, go háirithe nuair a chuireann tú é i gcomhthéacs go bhfuil breis is dhá chéad iris ar fáil as Béarla don phobal mór, ach níl ach dhá iris rialta anois as Gaeilge ar fáil don phobal.

**Ailbhe Ó Monacháin**

Dúirt *Feasta* inniu gurb é deireadh le maoiniú an Fhorais tús a deiridh don iris. Dúirt sé nár tugadh aird ar bith ar mholadh a rinne sé féin ag Comhchoiste Gaeilge an Oireachtais i mbliana,go gcuirfeadh an Foras – nó eagraíocht eile – maoiniú ar fáil agus go gcaithfeadh leabharlanna poiblí an stáit síntiús a ghlacadh leis an iris. Níl fágtha anois d’irisí Gaeilge ach *Comhar* agus *an Timire*, rud a chiallaíonn gur sa chartlann bhaile nó ollscoile a bheas fáil feasta ar an iris *Feasta*.

Ailbhe Ó Monacháin, Nuacht TG4.

# NÓTAÍ & FREAGRAÍ

## A: MACHNAMH

**Réamhchleachtadh 1:**

Cleachtadh gearr cainte é seo chun tús a chur le rang bríomhar ina mbeidh na foghlaimeoirí ag féachaint ar mhír nuachta, ag déanamh cleachtaí cluastuisceana agus ag comhrá faoi thopaic a bhaineann leis an mír ansin. Tabhair deis dóibh labhairt faoi na hirisí (nó easpa irisí) a léann siad le chéile.

**Réamhchleachtadh 2:**

Is é aidhm an réamhchleachtaidh seo ná ábhar/topaic na míre a chur i láthair na bhfoghlaimeoirí sula bhféachfaidh siad uirthi chun tacú leis an gcluastuiscint ar ball. Féach an méid atá ar fáil ar Vicipéid:

A screenshot of a computer

Description automatically generated

## B: FOCLÓIR

1. An stór focal:

|  |  |
| --- | --- |
| *continuous decrease* | síorlaghdú |
| *edition* | eagrán |
| *we will see* | chífidh muid |
| *loyal* | dílis |
| *little bits, snippets* | blúiríní |
| *sector* | earnáil |
| *reorganisation* | atheagar |
| *funding* | maoiniú |
| *fund* | ciste |
| *in context* | i gcomhthéacs |

## Tabhair deis do na foghlaimeoirí na focail a d’aimsigh siad féin a chur i gcomparáid leis na focail a bhí sa mhír.

## Féach:

## A close-up of a text Description automatically generated

## Idir = *both*.

## Riarthóir – *administrator* / síntiúsóir – *subscriber*.

## C: TUISCINT

Féach ar an script.

## D: FEASACHT TEANGA

## 1: Cruinneas gramadaí (foilsigh)

## Féach:

## Síorlaghdú ar an tacaíocht stáit don iris an chúis a thug riarthóirí na hirise Gaolainne *Feasta*, nach bhfoilseofar arís í.

* Seachtó cúig bliain ó shin a **foilsíodh** an chéad eagrán don iris de chuid Chonradh na Gaeilge.
* Tá deireadh le ré eile i stair **fhoilsitheoireacht** na Gaeilge.
* Eagrán na Bealtaine seo caite an ceann deireanach a chífidh muid den iris mhíosúil *Feasta* a **d’fhoilsigh** Conradh na Gaeilge den chéad uair in 1948.
* Bheadh earnáil na **foilsitheoireachta** i bhfad níos sláintiúla, dar liomsa, dá bhféadfaí leanúint ar aghaidh le *Feasta*.

## 2: Cruinneas gramadaí (an briathar saor san aimsir chaite)

1. A foilsíodh – *that was published* – an saorbhriathar, aimsir chaite. / D’fhoilsigh – *published* – an aimsir chaite.
2. Féach:

Cuir**eadh** an litir sa phost.

*The letter was put in the post.*

Dún**adh** na doirse.

*The doors were closed.*

Ord**aíodh** an leabhar.

*The book was ordered.*

Sábh**áladh** an fear.

*The man was saved.*

Taispe**ánadh** an scannán.

*The filmed was shown.*

*Na briathra mírialta:*

Rinn**eadh** an obair.

*The work was done.*

Fuar**thas** an nóta.

*The note was found.*

Chon**acthas** an botún.

*The mistake was seen.*

Tháng**thas** ar an mála.

*The bag was found.*

1. Tabhair deis dóibh abairtí a chumadh leis na briathra sin san aimsir chaite.

## Cumarsáid

## 1: Caint

Tabhair deis do gach grúpa plé a dhéanamh ar an iris ar mhaith leo a chruthú. Tá na ceisteanna ann chun cuidiú leis an gcaint.

## 2: Scríobh

Iarr orthu togra a scríobh le chéile a sheolfaidh siad isteach chuig Foras na Gaeilge.

Timeline

Description automatically generated

1. Canúint na Mumhan atá ag an gcainteoir seo; mar sin, cloítear le nósanna na canúna sin maidir le réamhfhocail agus an t-alt, mar shampla, urú ar ainmfhocail dar tús ‘d’ agus ‘t’. [↑](#footnote-ref-2)
2. Gaolainn = leagan canúnach de ‘Gaeilge’ [↑](#footnote-ref-3)
3. fán = leagan canúnach de ‘faoin’ [↑](#footnote-ref-4)
4. na haon = leagan canúnach de ‘gach’ [↑](#footnote-ref-5)
5. ana-thacaíocht = ‘an-tacaíocht’ a scríobhtar sa Chaighdeán Oifigiúil [↑](#footnote-ref-6)
6. ‘a bheas’ = a bheidh [↑](#footnote-ref-7)